วันพ่อแห่งชาติ (ประเทศไทย)

วันพ่อแห่งชาติ ตรงกับวันที่ 5 ธันวาคม ของทุกปี เป็นวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และตรงกับวันชาติของประเทศไทย

กิจกรรมวันพ่อแห่งชาติจัดติดต่อกันทุกปีตั้งแต่ พ.ศ. 2523 โดยการริเริ่มของคุณหญิงเนื้อทิพย์ เสมรสุต นายกสมาคมผู้อาสาสมัครและช่วยการศึกษา สัญลักษณ์ที่ใช้ในวันพ่อ คือ ดอกพุทธรักษา ซึ่งมีชื่ออันเป็นมงคล

ในวันพ่อแห่งชาติของทุกปี พระมหากษัตริย์และพระอัครมเหสีของไทยทุกรัชกาล พร้อมด้วยพระบรมวงศานุวงศ์ จะเสด็จพระราชดำเนินไปทรงวางพวงมาลา ณ พระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ภายในอุทยานเฉลิมพระเกียรติฯ (สนามม้านางเลิ้งเดิม) เป็นประจำ เช่นเดียวกับวันนวมินทรมหาราช

 ประวัติ 
วันพ่อแห่งชาติ ได้จัดให้มีขึ้นครั้งแรก เมื่อวันที่ 5 ธันวาคม พ.ศ. 2523 โดยคุณหญิง เนื้อทิพย์ เสมรสุต นายกสมาคมผู้อาสาสมัครและช่วยการศึกษา หลักการเหตุผลที่มีการจัดตั้งวันพ่อแห่งชาติขึ้น เนื่องจากพ่อเป็นบุคคลผู้มีพระคุณและมีบทบาทสำคัญต่อครอบครัว สังคม ที่ผู้เป็นลูกจะต้องเคารพเทิดทูนและตอบแทนพระคุณด้วยความกตัญญู และสังคมควรที่จะยกย่องให้เกียรติรำลึกถึงผู้เป็นพ่อ จึงถือเอาวันที่ 5 ธันวาคม ของทุกปี เป็นวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เป็น "วันพ่อ" และกำหนดเป็นวันหยุดราชการ

ภายหลังการสวรรคตของพระบาทสมเด็จพระมหาภูมิพลอดุลยเดชมหาราช บรมนาถบพิตร รัฐบาลไทยก็ประกาศว่า วันพ่อแห่งชาติของประเทศไทย จะยังคงเป็นวันที่ 5 ธันวาคมของทุกปีต่อไปตามเดิม รวมถึงยังเป็นวันหยุดราชการตามเดิมประกาศสำนักนายกรัฐมนตรี เรื่อง กำหนดเวลาทำงานและวันหยุดราชการ (ฉบับที่ ๒๒) พ.ศ. ๒๕๖๐ ตามประกาศสำนักนายกรัฐมนตรีเมื่อปี พ.ศ. 2560 และพระบรมราชโองการในปี พ.ศ. 2562พระบรมราชโองการ ประกาศ เรื่อง การกำหนดวันสำคัญของชาติไทย (วันที่ ๕ ธันวาคม)

 วัตถุประสงค์ 
 เพื่อสำนึกในพระมหากรุณาธิคุณและเทิดพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
 เพื่อเทิดทูนพระคุณของพ่อ และยกย่องบทบาทของพ่อที่มีต่อครอบครัวและสังคม
 เพื่อให้ลูกได้แสดงความกตัญญูกตเวทีต่อพ่อ
 เพื่อให้ผู้เป็นพ่อ สำนึกในหน้าที่และความรับผิดชอบของตนในฐานะหัวหน้าครอบครัว

 กิจกรรม 
 ประดับธงชาติไทยบริเวณอาคารบ้านเรือน ร่วมกันใส่เสื้อสีเหลือง ประดับผ้าผูก จัดโต๊ะหมู่สักการะ
 จัดพิธีศาสนสงฆ์ ทำบุญตักบาตร อุทิศเป็นพระราชกุศล เพื่อน้อมรำลึกถึงพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
 จัดกิจกรรมเกี่ยวกับการบำเพ็ญสาธารณประโยชน์เพื่อถวายเป็นพระราชกุศลหรือเรียกว่า "จิตอาสา"
ทั้งนี้ ตั้งแต่ปี พ.ศ. 2566 จะมีหน่วยงานราชการภาครัฐ เอกชน พ่อค้า แม่ค้า และประชาชนจากทั่วประเทศ มาถวายสักการะพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ อุทยานเฉลิมพระเกียรติฯ (สนามม้านางเลิ้งเดิม) ในลักษณะคล้ายกับที่มีการปฏิบัติในวันนวมินทรมหาราชอีกด้วย โดยจะแตกต่างที่ในวันพ่อแห่งชาติจะเป็นการวางพุ่มดอกไม้ ส่วนในวันนวมินทรมหาราชจะเป็นการวางพวงมาลา

 อ้างอิง 

 ดูเพิ่ม 
 พระราชพิธีเฉลิมพระชนมพรรษาในพระบาทสมเด็จพระมหาภูมิพลอดุลยเดชมหาราช บรมนาถบพิตร
 วันโคนมแห่งชาติ
 วันนักประดิษฐ์
 วันมาตรฐานฝีมือแรงงานแห่งชาติ
 วันภาษาไทยแห่งชาติ
 วันนวัตกรรมแห่งชาติ
 วันนวมินทรมหาราช
 วันเทคโนโลยีของไทย
 วันพระบิดาแห่งฝนหลวง
 วันชาติ (ประเทศไทย)
 วันดินโลก
 วันกีฬาแห่งชาติ (ไทย)
 พระบาทสมเด็จพระมหาภูมิพลอดุลยเดชมหาราช บรมนาถบพิตร

 แหล่งข้อมูลอื่น 
 รวมพระราชกรณีย์กิจสำคัญๆ เนื่องในวันพ่อแห่งชาติ 
 เว็ปไซต์ข้อมูลวันพ่อแห่งชาติ

หมวดหมู่:วันสำคัญของไทย
หมวดหมู่:วันสำคัญในเดือนธันวาคม
หมวดหมู่:วันหยุดในไทย
หมวดหมู่:วันเกิด
หมวดหมู่:วันหยุดที่ไม่เกี่ยวข้องกับทางศาสนา
หมวดหมู่:การพรรณนาทางวัฒนธรรมของพระบาทสมเด็จพระมหาภูมิพลอดุลยเดชมหาราช บรมนาถบพิตร